ગુજરાત ભવન નામ ક્યાંય સાંભળવા મળે ત્યારે કોઇપણ રાજ્ય કે પ્રદેશમાં ગુજરાતીઓના કાન ઉંચા થઇ જાય છે અને એક હાશકારો અનુભવે છે કે હાશ, આપણને ગુજરાતી યજમાન મળ્યા... પરંતુ દિલ્હીના ગુજરાતી ભવનમાં એન્ટર થઇએ તો આપણને એવું લાગે કે આપણે કોઇ ઉત્તરપ્રદેશ કે બિહારના ભવનમાં આવ્યા છીએ. ગુજરાત ભવનમાં બિન ગુજરાતી એટલે કે હિન્દી ભાષી અધિકારીઓની તાનાશાહી ચાલતી રહી છે, પરંતુ હવે તે ધીમે ધીમે ઓછી થઇ રહી છે. દિલ્હી સ્થિત રેસિડેન્ટ કમિશનર આરતી કનવરની નિયુક્તિ પછી હવે તેમણે ગુજરાતી છટાને વધારે મહત્વ આપ્યું છે. રસોઇમાં તેમણે વધુ ગુજરાતી સ્વાદ ઉમેરાવ્યા છે. ગુજરાત ભવનને તેઓ ગુજરાત મોડલ બનાવવા માગે છે. હવે જે ભરતી થઇ રહી છે તેમાં પણ ગુજરાતી ઓફિસરો તેમજ કર્મચારીઓ લેવાય તેવો તેમનો આગ્રહ છે. જો કે ગુજરાતમાંથી દિલ્હી જવા કોઇ તૈયાર થતું ન હોઇ ભવનમાં હિન્દીભાષી સ્ટાફ રાખવો પડે છે. આરતી કનવર આ ભવનને ગુજરાત મોડલ બનાવવા માગે છે.